CELEX: 32018R0682
Language: ro
Date: 2018-05-04 00:00:00
Title: Regulamentul (UE) 2018/682 al Comisiei din 4 mai 2018 de modificare a anexei II la Regulamentul (CE) nr. 1333/2008 al Parlamentului European și al Consiliului în ceea ce privește utilizarea poliricinoleatului de poliglicerină (E 476) în sosuri emulsionate (Text cu relevanță pentru SEE. )

7.5.2018   
            
            
               RO
            
            
               Jurnalul Oficial al Uniunii Europene
            
            
               L 116/5
            
         REGULAMENTUL (UE) 2018/682 AL COMISIEI
   din 4 mai 2018
   de modificare a anexei II la Regulamentul (CE) nr. 1333/2008 al Parlamentului European și al Consiliului în ceea ce privește utilizarea poliricinoleatului de poliglicerină (E 476) în sosuri emulsionate
   (Text cu relevanță pentru SEE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (CE) nr. 1333/2008 al Parlamentului European și al Consiliului din 16 decembrie 2008 privind aditivii alimentari (1), în special articolul 10 alineatul (3),
   întrucât:
   
               (1)
            
            
               Anexa II la Regulamentul (CE) nr. 1333/2008 prevede o listă a Uniunii conținând aditivii alimentari autorizați pentru utilizare în produsele alimentare și condițiile de utilizare a acestor aditivi.
            
         
               (2)
            
            
               Lista respectivă poate fi actualizată în conformitate cu procedura comună menționată la articolul 3 alineatul (1) din Regulamentul (CE) nr. 1331/2008 al Parlamentului European și al Consiliului (2) fie la inițiativa Comisiei, fie în urma unei cereri.
            
         
               (3)
            
            
               În conformitate cu anexa II la Regulamentul (CE) nr. 1333/2008, poliricinoleatul de poliglicerină (E 476) este un aditiv alimentar deja autorizat, încadrat în categoria de produse alimentare 12.6 „Sosuri” (la un nivel maxim de 4 000 mg/kg), dar numai pentru sosurile pentru salate.
            
         
               (4)
            
            
               În conformitate cu articolul 32 alineatul (1) din Regulamentul (CE) nr. 1333/2008, poliricinoleatul de poliglicerină (E 476) trebuie să fie supus unei noi evaluări a riscurilor de către Autoritatea Europeană pentru Siguranța Alimentară (denumită în continuare „autoritatea”). În conformitate cu Regulamentul (UE) nr. 257/2010 al Comisiei (3), reevaluarea emulsifianților a trebuit să fie realizată până la 31 decembrie 2016.
            
         
               (5)
            
            
               La 4 august 2014, a fost depusă o cerere de autorizare a utilizării poliricinoleatului de poliglicerină (E 476) ca emulsifiant în sosurile emulsionate. Cererea a fost pusă ulterior la dispoziția statelor membre de către Comisie în temeiul articolului 4 din Regulamentul (CE) nr. 1331/2008.
            
         
               (6)
            
            
               Reducerea grăsimii în produsele alimentare prelucrate, cum ar fi sosurile emulsionate, se realizează în mod normal prin utilizarea agenților de îngroșare. Totuși, agenții de îngroșare duc la o modificare care nu este de dorit a proprietăților organoleptice ale produselor alimentare când sunt utilizați peste o anumită concentrație. O reducere suplimentară a conținutului de grăsime poate fi obținută la anumite produse alimentare, cum ar fi sosurile emulsionate, prin utilizarea unor emulsifianți capabili să stabilizeze un conținut mare de apă în grăsime. În studiile realizate de solicitant care compară eficacitatea diferiților emulsifianți pentru reducerea suplimentară a grăsimii în sosurile emulsionate, poliricinoleatul de poliglicerină (E 476) a avut cele mai bune rezultate atât în ceea ce privește proprietățile fizice, cât și cele organoleptice ale sosului emulsionat obținut. Nivelul de poliricinoleat de poliglicerină (E 476) necesar pentru a realiza funcția tehnologică dorită a fost de 4 000 mg/kg
            
         
               (7)
            
            
               La 27 mai 2016, Comisia a solicitat autorității să evalueze siguranța extinderii propuse a utilizării poliricinoleatului de poliglicerină (E 476) în sosuri emulsionate pe lângă reevaluarea siguranței substanței respective, în conformitate cu Regulamentul (UE) nr. 257/2010 al Comisiei.
            
         
               (8)
            
            
               La 24 martie 2017, autoritatea a emis un aviz științific privind reevaluarea poliricinoleatului de poliglicerină (E 476) (4) și a stabilit o doză zilnică acceptabilă (DZA) de 25 mg de poliricinoleat de poliglicerină/kg greutate corporală/zi. Având în vedere că estimările expunerii nu au depășit DZA, autoritatea a concluzionat că utilizarea poliricinoleatului de poliglicerină (E 476) ca aditiv alimentar nu ar reprezenta un motiv de îngrijorare privind siguranța dacă se face pentru utilizările și la nivelurile de utilizare permise sau raportate. Autoritatea a concluzionat, de asemenea, că utilizarea suplimentară a poliricinoleatului de poliglicerină (E 476) la nivelul maxim de 4 000 mg/kg în sosuri emulsionate nu ar conduce la o expunere totală la această substanță superioară DZA. Prin urmare, extinderea utilizării poliricinoleatului de poliglicerină (E 476) în sosuri emulsionate nu reprezintă un motiv de îngrijorare privind siguranța.
            
         
               (9)
            
            
               În plus, autoritatea a recomandat câteva modificări ale specificațiilor pentru poliricinoleatul de poliglicerină (E 476) din Regulamentul (UE) nr. 231/2012 al Comisiei (5). În mare parte acestea sunt legate de utilizarea glicerolului în procesul de fabricație al poliricinoleatului de poliglicerină (E 476) și, prin urmare, sunt asemănătoare cu recomandările făcute de autoritate în avizul său științific privind reevaluarea glicerolului (E 422) (6). Prin urmare, modificarea specificațiilor pentru poliricinoleatul de poliglicerină (E 476), în conformitate cu recomandările autorității, va fi abordată separat, alături de specificațiile pentru glicerol (E 422) și pentru alți aditivi alimentari pe bază de glicerol.
            
         
               (10)
            
            
               Prin urmare, este oportun să se autorizeze utilizarea poliricinoleatului de poliglicerină (E 476) ca emulsifiant în sosuri emulsionate, inclusiv în sosurile pentru salate, încadrat în categoria de produse alimentare 12.6 „Sosuri” (la un nivel maxim de 4 000 mg/kg).
            
         
               (11)
            
            
               Prin urmare, anexa II la Regulamentul (CE) nr. 1333/2008 ar trebui modificată în consecință.
            
         
               (12)
            
            
               Măsurile prevăzute în prezentul regulament sunt conforme cu avizul Comitetului permanent pentru plante, animale, produse alimentare și hrană pentru animale,
            
         ADOPTĂ PREZENTUL REGULAMENT:
   Articolul 1
   Anexa II la Regulamentul (CE) nr. 1333/2008 se modifică în conformitate cu anexa la prezentul regulament.
   Articolul 2
   Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
   
      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 4 mai 2018.
      
         
            Pentru Comisie
         
         
            Președintele
         
         Jean-Claude JUNCKER
      
   
   
      (1)  JO L 354, 31.12.2008, p. 16.
   
      (2)  Regulamentul (CE) nr. 1331/2008 al Parlamentului European și al Consiliului din 16 decembrie 2008 de instituire a unei proceduri comune de autorizare pentru aditivii alimentari, enzimele alimentare și aromele alimentare (JO L 354, 31.12.2008, p. 1).
   
      (3)  Regulamentul (UE) nr. 257/2010 al Comisiei din 25 martie 2010 de stabilire a unui program de reevaluare a aditivilor alimentari autorizați în conformitate cu Regulamentul (CE) nr. 1333/2008 al Parlamentului European și al Consiliului privind aditivii alimentari (JO L 80, 26.3.2010, p. 19).
   
      (4)  EFSA Journal 2017; 15(3):4743.
   
      (5)  Regulamentul (UE) nr. 231/2012 al Comisiei din 9 martie 2012 de stabilire a specificațiilor pentru aditivii alimentari enumerați în anexele II și III la Regulamentul (CE) nr. 1333/2008 al Parlamentului European și al Consiliului (JO L 83, 22.3.2012, p. 1).
   
      (6)  EFSA Journal 2017; 15(3):4720.
   
      ANEXĂ
      În partea E din anexa II la Regulamentul (CE) nr. 1333/2008, pentru categoria de produse alimentare 12.6 „Sosuri”, rubrica referitoare la poliricinoleatul de poliglicerină (E 476) se înlocuiește cu următorul text:
      
         
                      
                  
                  
                     „E 476
                  
                  
                     Poliricinoleat de poliglicerină
                  
                  
                     4 000 
                  
                  
                      
                  
                  
                     numai sosuri emulsionate”